ΓΡΑΠΤΗ ΕΡΩΤΗΣΗ P-0842/98 υποβολή: Freddy Blak (PSE) προς την Επιτροπή (11 Μαρτίου 1998)

Θέμα: Χορήγηση άδειας σε μχανότρατες

Η έγκριση διάταξης της ΕΕ, βάσει της οποίας οι μηχανότρατες εκφόρτωσης κατεψυγμένου γάδου σε λιμένες της ΕΕ πρέπει να λαμβάνουν ειδική άδεια για το σκοπό αυτό, θα είχε καταστροφικές επιπτώσεις τόσο για την αλιευτική δραστηριότητα όσο και για την απασχόληση στο Bornholm της Δανίας.

Οι ρωσικές αρχές δεν χορηγούν άδεια σε αρκετές μηχανότρατες. Μέχρι στιγμής έχουν λάβει σχετική άδεια μόνον 6-8 μηχανότρατες από τις 250 μηχανότρατες της θάλασσας Μπάρεντς. Αυτό σημαίνει έλλειψη κατεψυγμένου γάδου στο Bornholm από τον Απρίλιο και, κατά συνέπεια, μείωση των θέσεων απασχόλησης.

1. Προτίθεται η Επιτροπή να τροποποιήσει τις διατάξεις περί χορήγησηας αδείας, έτσι ώστε τα ψάρια που καταψύχονται σε πλοία-ψυγεία να μπορούν να εκφορτώνονται εντός λογικού χρονικού διαστήματος, χωρίς τα σκάφη αυτά να χρειάζονται σχετική έγκριση από τις ρωσικές αρχές;

2. Εάν αυτό δεν είναι δυνατόν, με ποιον τρόπο πιστεύει η Επιτροπή ότι μπορεί να επιλυθεί το πρόβλημα αυτό;

Απάντηση του κ. Fischler εξ ονόματος της Επιτροπής (29 Απριλίου 1998)

Οι εισαγωγές αλιευτικών προϊόντων προέλευσης τρίτων χωρών διέπονται από το 1991 από την οδηγία 91/493/ΕΟΚ του Συμβουλίου, της 22ας Ιουλίου 1991, περί καθορισμού των υγειονομικών κανόνων που διέπουν την παραγωγή και τη διάθεση στην αγορά των αλιευτικών προϊόντων ((ΕΕ L 268 της 24.9.1991 )). Η εν λόγω οδηγία καθορίζει επίσης τους όρους για την εσωτερική παραγωγή και προβλέπει ότι οι διατάξεις που εφαρμόζονται στις εισαγωγές αλιευτικών προϊόντων πρέπει να είναι τουλάχιστον ισοδύναμες με εκείνες που διέπουν την κοινοτική παραγωγή. Καθορίζονται ειδικότερα οι όροι έγκρισης που πρέπει να πληρούν οι εγκαταστάσεις για την διάθεση στην κοινοτική αγορά των αλιευτικών προϊόντων. Πρέπει να σημειωθεί ότι στην οδηγία συμπεριλαμβάνονται ως εγκαταστάσεις όχι μόνο οι εγκαταστάσεις στην ξηρά αλλά επίσης και τα πλοία (πλοία-εργοστάσια, πλοία καταψύκτες ή αλιευτικά σκάφη).

Ειδικοί όροι εισαγωγής που εφαρμόζονται στη Ρωσία καθορίστηκαν από την απόφαση 97/102/ΕΚ της Επιτροπής της 16ης Ιανουαρίου 1997, για τον καθορισμό των ειδικών όρων εισαγωγής των προϊόντων της αλιείας και της υδατοκαλλιέργειας καταγωγής Ρωσίας ((ΕΕ L 35 της 5.2.1997 )). Στην εν λόγω απόφαση περιλαμβάνεται επίσης ο κατάλογος των εγκεκριμένων εγκαταστάσεων ο οποίος ενημερώνεται διαρκώς και περιλαμβάνει επί του παρόντος 69 πλοία καταψύκτες, 79 πλοία εργοστάσια και 21 εγκαταστάσεις μεταποίησης. Κατά τις επόμενες εβδομάδες, πρόκειται να προστεθούν 8 πλοία εργοστάσια και 4 πλοία καταψύκτες. Επί του παρόντος τουλάχιστον 27 εγκεκριμένα ρώσικα σκάφη αλιεύουν μπακαλιάρο στην θάλασσα Barents. Πολύ σύντομα πρόκειται να προστεθούν τρία σκάφη ακόμη. Ο έλεγχος των εν λόγω εγκαταστάσεων είναι πολύ σημαντικός όσον αφορά την δημόσια υγεία και άρα εισαγωγές επιτρέπονται μόνο από τις εγκαταστάσεις οι οποίες περιλαμβάνονται στον κατάλογο.

Η Επιτροπή γνωρίζει το πρόβλημα το οποίο αναφέρει το Αξιότιμο Μέλος του Κοινοβουλίου. Το εν λόγω πρόβλημα αποτέλεσε αντικείμενο συζητήσεων κατά την διάρκεια πολλών συνεδριάσεων της Μόνιμης Κτηνιατρικής Επιτροπής και θα εξεταστεί και πάλι σε επόμενες συνεδριάσεις. Το Συμβούλιο Γεωργίας που συνεδρίασε στις 16 και 17 Φεβρουαρίου 1998 εξέτασε επίσης το θέμα αυτό.

Η Επιτροπή είναι έτοιμη να επαληθεύσει την αποτελεσματικότητα της απόφασης 97/102/ΕΚ της Επιτροπής σε ολόκληρη την Κοινότητα και αν είναι αναγκαίο, να λάβει τα κατάλληλα μέτρα. Ωστόσο, σε καμία περίπτωση δεν πρέπει να τεθεί σε κίνδυνο το επίπεδο προστασίας των καταναλωτών στην Κοινότητα.